*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 25ης Ιουλίου 1988

για την αποδοχή ανάληψης υποχρέωσης σχετικά με διαδικασία αντιντάμπινγκ όσον αφορά ορισμένες ηλεκτρονικές γραφομηχανές που συναρμολογούνται ή παράγονται στην Κοινότητα από την Sharp Manufacturing (UK) Ltd

(88/424/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1761/87 (2), και ιδίως το άρθρο 13 παράγραφος 10,

Μετά από διαβουλεύσεις στα πλαίσια της συμβουλευτικής επιτροπής όπως προβλέπεται στον κανονισμό (ΕΟΚ) αριθ. 2176/84,

Εκτιμώντας ότι:

Α. Διαδικασία

(1) Τον Ιούλιο του 1987, η Επιτροπή έλαβε καταγγελία την οποία υπέβαλε η Committee of European Typewriters (CETMA), εξ ονόματος των γάλλων, γερμανών και ιταλών παραγωγών ηλεκτρονικών γραφομηχανών, των οποίων η συλλογική παραγωγή αποτελεί το σύνολο σχεδόν της κοινοτικής παραγωγής του εν λόγω προϊόντος. Η καταγγελία περιείχε αποδείξεις ως προς το γεγονός ότι, μετά την έναρξη έρευνας σχετικά με τις ηλεκτρονικές γραφομηχανές καταγωγής Ιαπωνίας (3), ορισμένες εταιρείες συναρμολογούσαν ηλεκτρονικές γραφομηχανές στην Κοινότητα υπό τους όρους που αναφέρονται στο άρθρο 13 παράγραφος 10 του κανονισμού (ΕΟΚ) αριθ. 2176/84. Μετά από διαβουλεύσεις, η Επιτροπή γνωστοποίησε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (4), την έναρξη έρευνας, σύμφωνα με το άρθρο 13 παράγραφος 10 του κανονισμού (ΕΟΚ) αριθ. 2176/84 σχετικά με τις ηλεκτρονικές γραφομηχανές που συναρμολογούνται στην Κοινότητα από τις ακόλουθες εταιρείες:

- Silver Reed International (Europe) Ltd, Watford, Ηνωμένο Βασίλειο,

- Brother Industries (UK) Ltd, Wrexham, Ηνωμένο Βασίλειο,

- Kyushu Matsushita (UK) Ltd, Newport, Ηνωμένο Βασίλειο,

- Sharp Manufacturing (UK) Ltd, Wrexham, Ηνωμένο Βασίλειο,

- Canon Bretagne SA, Liffre, Γαλλία,

- TEC Elektronik-Werk GmbH, Braunschweig, Γερμανία.

Β. Περάτωση της έρευνας και επέκταση του δασμού

(2) Σαν αποτέλεσμα αυτής της έρευνας, η διαδικασία έληξε χωρίς την επέκταση του δασμού αντιντάμπινγκ όσον αφορά τις TEC Elektronik GmbH και Brother Industries (UK) Ltd με την απόφαση 88/226/ΕΟΚ της Επιτροπής (5).

(3) Για όλες τις άλλες εταιρείες που αναφέρονται στο σημείο 1 των αιτιολογικών σκέψεων και αφού ελήφθησαν υπόψη οι συνθήκες κάθε περίπτωσης, ο κανονισμός (ΕΟΚ) αριθ. 1022/88 του Συμβουλίου (1) επεκτείνει το δασμό αντιντάμπινγκ που επιβλήθηκε με τον κανονισμό (ΕΟΚ) αριθ. 1698/85 του Συμβουλίου (2) σε ορισμένες γραφομηχανές που συναρμολογούνται στην Κοινότητα από τις εν λόγω εταιρείες.

Γ. Αναλήψεις υποχρεώσεων

(4) Τον Απρίλιο του 1988, η Sharp Manufacturing (UK) Ltd προσέφερε ανάληψη υποχρέωσης. Η Επιτροπή εξακρίβωσε, στις εγκαταστάσεις της εν λόγω εταιρείας, ότι η ανάληψη υποχρέωσης πληρούσε τους όρους που δικαιολογούν την επέκταση, με τον κανονισμό (ΕΟΚ) αριθ. 1022/88, του δασμού αντιντάμπινγκ σε γραφομηχανές που συναρμολογούνται στην Κοινότητα. Με βάση την ανάληψη υποχρέωσης που έχει προταθεί και τα αποτελέσματα της εξακρίβωσης και ύστερα από διαβουλεύσεις, η Επιτροπή είναι πεπεισμένη ότι οι μεταβολές ως προς την προέλευση των μερών και των υλικών, οι ασφαλίσεις όσον αφορά τη μελλοντική προέλευση καθώς και τα άλλα στοιχεία για τη συναρμολόγηση ή παραγωγή της Sharp στην Κοινότητα αρκούν για να γίνει αποδεκτή η ανάληψη υποχρέωσης.

(5) Το Συμβούλιο τροποποίησε, ως εκ τούτου, ανάλογα τον κανονισμό (ΕΟΚ) αριθ. 1022/88 ο οποίος επεξέτεινε το δασμό σε προϊόντα που συναρμολογούνται ή παράγονται στην Κοινότητα, μεταξύ άλλων και από την Sharp,

ΑΠΟΦΑΣΙΖΕΙ:

Άρθρο μόνο

Γίνεται αποδεκτή η ανάληψη υποχρέωσης που έχει προταθεί από την Sharp Manufacturing (UK) Ltd όσον αφορά ορισμένες ηλεκτρονικές γραφομηχανές με ενσωματωμένους ή όχι μηχανισμούς υπολογισμού που αντιστοιχούν στους κωδικούς ΣΟ 8469 10 00, ex 8469 21 00 και ex 8469 29 00 που διατίθενται στο εμπόριο της Κοινότητας μετά από συναρμολόγησή τους στην Κοινότητα από την Sharp Manufacturing (UK) Ltd.

Βρυξέλλες, 25 Ιουλίου 1988.

Για την Επιτροπή

Willy DE CLERCQ

Μέλος της Επιτροπής

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. L 167 της 26. 6. 1987, σ. 9.

(3) ΕΕ αριθ. C 83 της 24. 3. 1984, σ. 4.

(4) ΕΕ αριθ. C 235 της 1. 9. 1987, σ. 2.

(5) ΕΕ αριθ. L 101 της 20. 4. 1988, σ. 26.

(1) ΕΕ αριθ. L 101 της 20. 4. 1988, σ. 4.

(2) ΕΕ αριθ. L 163 της 22. 6. 1985, σ. 1.